ສະຫາຍ ຫງວຽນຝູຈ້ອງ ເລຂາທິການໃຫຍ່ຄະນະບໍລິຫານງານສູນກາງ ພັກກອມມູນິດຫວຽດນາມ
ຄຳແນະນຳຂອງຄະນະບັນນາທິການວາລະສານກອມມູນິດ: ວັນທີ 24 ກຸມພາ 2017, ຢູ່ທີ່ນະຄອນຫຼວງຮ່າໂນ້ຍ, ຄະນະກຳມະການກວດກາສູນກາງພັກ ໄດ້ຈັດຕັ້ງກອງປະຊຸມທົ່ວປະເທດ ເພື່ອສະຫລຸບສັງລວມວຽກງານກວດກາ, ຕິດຕາມກວດກາຂອງພັກ ປີ 2016, ຜັນຂະຫຍາຍໜ້າທີ່ວຽກງານປີ 2017. ສະຫາຍ ຫງວຽນຝູຈ້ອງ, ເລຂາທິການໃຫຍ່ຄະນະບໍລິຫານງານສູນກາງພັກກອມມູນິດຫວຽດນາມ ໄດ້ເຂົ້າຮ່ວມ ແລະ ກ່າວປາໄສຊີ້ນຳກອງປະຊຸມ. ວາລະສານກອມມູນິດ ຂໍເປັນກຽດແນະນຳບົດປາໄສຂອງສະຫາຍເລຂາທິການໃຫຍ່.
ມື້ນີ້, ຂ້າພະເຈົ້າຮູ້ສຶກດີໃຈທີ່ສຸດທີ່ໄດ້ມາຮ່ວມ ກອງປະຊຸມທົ່ວປະເທດສະຫລຸບສັງລວມວຽກງານກວດກາ, ຕິດຕາມກວດກາຂອງພັກ ປີ 2016, ກຳນົດທິດທາງ, ໜ້າທີ່ປີ 2017. ກອງປະຊຸມນີ້ມີຄວາມສຳຄັນທີ່ສຸດ ເພື່ອໃຫ້ພວກເຮົາຕີລາຄາວຽກງານກວດກາ, ຕິດຕາມກວດກາຂອງພັກ ພາຍຫຼັງ 1 ປີແຫ່ງການປະຕິບັດ ມະຕິກອງປະຊຸມໃຫຍ່ຄັ້ງທີ XII ຂອງພັກ, ກອງປະຊຸມນີ້ກໍ່ໄດ້ດຳເນີນໃນເວລາທີ່ທົ່ວພັກ, ທົ່ວປວງຊົນ ແລະ ທົ່ວກອງທັບເຮົາ ພວມອອກແຮງປະຕິບັດມະຕິກອງປະຊຸມສູນກາງພັກຄັ້ງທີ 4 ສະໄໝທີ XII ກ່ຽວກັບການກໍ່ສ້າງ, ປັບປຸງພັກ. ຕາງໜ້າສູນກາງ, ກົມການເມືອງ, ຄະນະເລຂາທິການ, ຂ້າພະເຈົ້າຂໍຝາກຄຳຢ້ຽມຢາມຖາມຂ່າວທີ່ສະໜິດສະໜົມ ແລະ ຄຳອວຍພອນໄຊທີ່ດີງາມທີ່ສຸດ ມາຍັງບັນດາຜູ້ແທນ, ບັນດາສະຫາຍ ພ້ອມດ້ວຍພະນັກງານ, ລັດຖະກອນຂະແໜງການກວດກາທັງໝົດ.
ປີ 2016, ວຽກງານກວດກາ, ຕິດຕາມກວດກາ, ປະຕິບັດວິໄນຂອງພັກ ໄດ້ຮັບການດຳເນີນປະຕິບັດໃນສະພາບການທີ່ມີຫຼາຍເຫດການທີ່ສຳຄັນຂອງປະເທດ. ພວກເຮົາໄດ້ຮັບຜົນສຳເລັດອັນດີງາມທີ່ສຸດ ໃນການຈັດຕັ້ງກອງປະຊຸມໃຫຍ່ທົ່ວປະເທດຄັ້ງທີ XII ຂອງພັກ, ການເລືອກຕັ້ງສະມາຊິກສະພາແຫ່ງຊາດຊຸດທີ XIV ແລະ ເລືອກຕັ້ງສະມາຊິກສະພາປະຊາຊົນຂັ້ນຕ່າງໆ ສະໄໝ 2016-2021, ເລືອກຕັ້ງບັນດາຕຳແໜ່ງການນຳຫຼັກແຫຼ່ງຂອງລັດ; ກໍ່ເປັນປີທຳອິດແຫ່ງການປະຕິບັດມະຕິກອງປະຊຸມໃຫຍ່ຄັ້ງທີ XII ຂອງພັກ. ໃນສະພາບການດັ່ງກ່າວ, ຄະນະບໍລິຫານງານສູນກາງ, ກົມການເມືອງ, ຄະນະເລຂາທິການ ແລະ ຄະນະພັກຂັ້ນຕ່າງໆ ໄດ້ສະແດງອອກເຖິງຄວາມຕັດສິນໃຈການເມືອງສູງ, ເປັນເຈົ້າການວາງແຜນນະໂຍບາຍ, ມາດຕະການຫຼາຍສະບັບ ເພື່ອນຳພາ, ຊີ້ນຳ, ຈັດຕັ້ງປະຕິບັດໜ້າທີ່ການເມືອງ, ວຽກງານກໍ່ສ້າງພັກເວົ້າລວມ, ວຽກງານກວດກາ, ຕິດຕາມກວດກາ, ປະຕິບັດວິໄນພັກ ເວົ້າສະເພາະ.
ບັນດາສະຫາຍໄດ້ກະກຽມຢ່າງດີໃຫ້ແກ່ກອງປະຊຸມ, ເປັນຕົ້ນແມ່ນ ກະກຽມລາຍງານຢ່າງເຂັ້ມງວດ, ມີຄຸນນະພາບດີ. ໃນກອງປະຊຸມ ຫຼາຍສະຫາຍໄດ້ປະກອບຄວາມຄິດເຫັນທີ່ເລິກເຊິ່ງ, ມີຄວາມຮັບຜິດຊອບ ແລະສອດຄ່ອງກັບສະພາບຕົວຈິງ. ຂ້າພະເຈົ້າເຫັນດີໂດຍພື້ນຖານກັບເນື້ອໃນຂອງລາຍງານ ແລະ ຕີລາຄາສູງຄຳປະກອບຄວາມເຫັນຕ່າງໆ ໃນກອງປະຊຸມ. ຂ້າພະເຈົ້າສະເໜີໃຫ້ຄະນະກຳມະການກວດກາສູນກາງ ຮັບເອົາຄວາມເຫັນຂອງບັນດາສະຫາຍໃນກອງປະຊຸມ ເພື່ອເພີ່ມເຕີມ, ປັບປຸງບູລະນະລາຍງານ ແລະ ຈັດຕັ້ງປະຕິບັດ. ຂ້າພະເຈົ້າຂໍເນັ້ນໜັກ ແລະ ເວົ້າຕື່ມບາງບັນຫາລຸ່ມນີ້:
ໃນປີ 2016, ການເຄື່ອນໄຫວກວດກາເວົ້າລວມຂອງພັກ ກໍ່ຄືຂອງຂະແໜງການກວດກາເວົ້າສະເພາະ ໄດ້ສຳເລັດໜ້າທີ່ວຽກງານຕ່າງໆຢ່າງຫຼາຍ, ຮອບດ້ານພໍຄວນ, ມີການປ່ຽນແປງໃໝ່ຫຼາຍຢ່າງ, ຕາມພາລະບົດບາດ, ໜ້າທີ່, ສິດຂອບເຂດທີ່ໄດ້ລະບຸໃນກົດລະບຽບຂອລພັກ, ປະກອບສ່ວນທີ່ສຳຄັນເຂົ້າໃນການຮັກສາຄວາມສະອາດປອດໃສຂອງພັກ, ຮັກສາຫຼັກການ, ລະບຽບ ວິໄນຢູ່ໃນພັກ, ຍົກສູງຄວາມສາມາດນຳພາ ແລະ ກຳລັງແຮງສູ້ຮົບຂອງພັກ, ປະກອບສ່ວນປະຕິບັດບັນດາໜ້າທີ່ເສດຖະກິດ - ສັງຄົມຂອງປະເທດ ຢ່າງສຳເລັດມີໄຊ. ລະອຽດຄື:
ທີໜຶ່ງ, ບັນດາຄະນະພັກ, ອົງການຈັດຕັ້ງພັກ, ຄະນະກຳມະການກວດກາຂັ້ນຕ່າງໆ ໄດ້ປະຕິບັດການຊີ້ນຳຂອງກົມການເມືອງຢ່າງເຂັ້ມງວດ, ສຸມໃສ່ຜັນຂະຫຍາຍ, ຈັດຕັ້ງການຮ່ຳຮຽນ, ຄົ້ນຄວ້າ, ເຊື່ອມຊຶມມະຕິກອງປະຊຸມໃຫຍ່ຄັ້ງທີ XII ຂອງພັກ ແລະ ກອງປະຊຸມໃຫຍ່ອົງຄະນະພັກຂັ້ນຕ່າງໆ ເປັນຢ່າງດີ. ບົນພື້ນຖານນັ້ນ ໄດ້ຫັນມະຕິກອງປະຊຸມໃຫຍ່ເປັນແຜນການເຄື່ອນໄຫວປະຕິບັດວຽກງານກວດກາຂອງຄະນະພັກ, ຄະນະກຳມະການກວດກາຂັ້ນຕ່າງໆ ຊຶ່ງຈຸດໝັກແມ່ນປ່ຽນແປງໃໝ່, ຍົກສູງຄວາມສັກສິດ, ປະສິດທິຜົນຂອງວຽກງານກວດກາ, ຕິດຕາມກວດກາ, ປະຕິບັດວິໄນພັກ, ປະກອບສ່ວນກີດກັ້ນ, ຍູ້ຖອຍຄວາມເຊື່ອມໂຊມທາງດ້ານແນວຄິດການເມືອງ, ຄຸນສົມບັດສິນທຳ, ແບບແຜນດຳລົງຊີວິດ, ບັນດາປະກົດການ “ຫັນປ່ຽນດ້ວຍຕົນເອງ”, “ປ່ຽນແປງດ້ວຍຕົນເອງ” ຢູ່ພາຍໃນ; ຕໍ່ສູ້ປ້ອງກັນແລະຕ້ານການສໍ້ລາດບັງຫຼວງ, ຫຍໍ້ທໍ້, ຟຸມເຟືອຍ, ອາດຍາສິດ. ພ້ອມກັນນັ້ນກໍ່ເປັນເຈົ້າການ, ຕັ້ງໜ້າຈັດຕັ້ງປະຕິບັດໜ້າທີ່ກວດກາ ທີ່ໄດ້ວາງອອກມາໃນແຜນການປີ 2016.
ທີສອງ, ວຽກງານຊີ້ນຳນຳພາ, ແນະນຳວຽກງານກວດກາ ຂອງຄະນະພັກ, ອົງການຈັດຕັ້ງພັກ ແລະ ຄະນະກຳມະການກວດກາຂັ້ນຕ່າງໆ ມີການຫັນປ່ຽນໃໝ່, ເປັນເຈົ້າການ ທັນການກວ່າເກົ່າ, ໃກ້ຊິດຕິດແທດກັບສະພາບການຕົວຈິງ ແລະ ກັບວຽກງານກໍ່ສ້າງພັກ. ຄະນະກຳມະການກວດກາສູນກາງໄດ້ເປັນທີ່ປຶກສາໃຫ້ຄະນະບໍລິຫານງານສູນກາງ, ກົມການເມືອງ, ຄະນະເລຂາທິການ ໃນການຫັນມະຕິກອງປະຊຸມໃຫຍ່ຄັ້ງທີ XII ຂອງພັກເປັນລະອຽດ ເພື່ອແກ້ໄຂ, ເພີ່ມເຕີມ, ປະກາດໃຊ້ບັນດາເອກະສານທີ່ສຳຄັນກ່ຽວກັບວຽກງານກວດກາ, ຕິດຕາມກວດກາ ແລະ ວິໄນຂອງພັກ ທີ່ໄດ້ປະຕິບັດເປັນເອກະພາບໃນທົ່ວພັກ, ສ້າງເງື່ອນໄຂອຳນວຍຄວາມສະດວກໃຫ້ຄະນະພັກ, ອົງການຈັດຕັ້ງພັກ ແລະ ຄະນະກຳມະການກວດກາຂັ້ນຕ່າງໆ ຜັນຂະຫຍາຍປະຕິບັດໜ້າທີ່ກວດກາໃນສະພາບການໃໝ່; ເປັນເຈົ້າການໃນການຝຶກອົບຮົມ, ແນະນຳວິຊາສະເພາະໃຫ້ຖັນແຖວພະນັກງານກວດກາຂັ້ນຕ່າງໆ ໃນການປະຕິບັດບັນດາເອກະສານເຫຼົ່ານີ້. ໃນກອງປະຊຸມສູນກາງພັກຄັ້ງທີ 3 ສະໄໝທີ XII (ເດືອນກໍລະກົດ 2016), ຄະນະກຳມະການກວດກາສູນກາງ ໄດ້ໃຫ້ຄຳປຶກສາເພື່ອໃຫ້ຄະນະບໍລິຫານງານສູນກາງຮັບຮອງຜ່ານລະບຽບການເຮັດວຽກຂອງຄະນະກຳມະການກວດກາສູນກາງ, ຂໍ້ກຳນົດການປະຕິບັດໝວດທີ VII ແລະ ໝວດທີ VIII ໃນກົດລະບຽບຂອງພັກ. ບັນດາເອກະສານນີ້ມີຄວາມສຳຄັນທີ່ສຸດ, ມັນເປັນພື້ນຖານເພື່ອນຳເອົາມະຕິກອງປະຊຸມໃຫຍ່ຄັ້ງທີ XII ຂອງພັກ ກ່ຽວກັບຂົງເຂດການກວດກາ ເຂົ້າສູ່ຊີວິດຄວາມເປັນຢູ່ໂດຍໄວ ແລະ ໄດ້ຮັບການປະຕິບັດຢ່າງເປັນເອກະພາບໃນທົ່ວພັກ.
ທີສາມ, ວຽກງານກວດກາ, ຕິດຕາມກວດກາ, ປະຕິບັດວິໄນພັກ ຂອງຄະນະພັກ, ອົງການຈັດຕັ້ງພັກ, ຄະນະກຳມະການກວດກາຂັ້ນຕ່າງໆ ໄດ້ດຳເນີນຢ່າງເປັນເຈົ້າການ, ຄົບຊຸດ, ຮອບດ້ານກວ່າເກົ່າ, ຖືກຕ້ອງຕາມກົດລະບຽບ ແລະ ຂໍ້ກຳນົດຂອງພັກ, ສຸມໃສ່ບັນດາຂົງເຂດສຳຄັນ ທີ່ເຄີຍມີການລ່ວງລະເມີດ, ມັກເກີດຄວາມຫຍໍ້ທໍ້, ເກີດບັນຫາຮ້ອນເຄືອງ ທີ່ພະນັກງານ, ສະມາຊິກພັກ ແລະ ປະຊາຊົນເອົາໃຈໃສ່. ຄຸນນະພາບ, ປະສິດທິຜົນຂອງການກວດກາ ມີຄວາມຫັນປ່ຽນຢ່າງຈະແຈ້ງ. ຜ່ານການກວດກາ, ຕິດຕາມກວດກາ ໄດ້ຕີລາຄາຈຸດດີຢ່າງຖືກຕ້ອງ, ຊີ້ແຈ້ງຄວາມຂາດຕົກບົກພ່ອງໃນການຊີ້ນຳ ນຳພາ ແລະ ຈັດຕັ້ງປະຕິບັດແຜນນະໂຍບາຍຂອງພັກ, ນະໂຍບາຍ ກົດໝາຍຂອງລັດ; ປະຕິບັດວິໄນຢ່າງເຂັ້ມງວດ ແລະ ເປີດເຜີຍຜົນແຫ່ງການປະຕິບັດວິໄນ ຢູ່ໃນບັນດາພາຫະນະສື່ມວນຊົນ.
ຕາມລາຍງານຂອງຄະນະກຳມະການກວດກາສູນກາງ, ໃນປີ 2016 ຄະນະພັກ, ອົງການຈັດຕັ້ງພັກ ແລະ ຄະນະກຳມະການກວດກາຂັ້ນຕ່າງໆ ໄດ້ດຳເນີນການກວດກາຕໍ່ອົງການຈັດຕັ້ງພັກເກືອບ 100.000 ແຫ່ງ ແລະສະມາຊິກພັກກວ່າ 40.000 ຄົນ; ຕິດຕາມກວດກາຕໍ່ອົງການຈັດຕັ້ງພັກກວ່າ 30.000 ແຫ່ງ ແລະສະມາຊິກພັກກວ່າ 100.000 ຄົນ; ປະຕິບັດວິໄນຕໍ່ 150 ອົງການຈັດຕັ້ງພັກ ແລະ ກວ່າ 12.000 ສະມາຊິກພັກ... ບັນລຸບັນດາຜົນສຳເລັດເຫຼົ່ານີ້ ແມ່ນຍ້ອນມີການເຕົ້າໂຮມລວນສູນຂອງຄະນະພັກ, ອົງການຈັດຕັ້ງພັກ, ຄະນະກຳມະການກວດກາຂັ້ນຕ່າງໆ ໃນວຽກງານກວດກາ ພາຍຫຼັງກອງປະຊຸມໃຫຍ່ຄັ້ງທີ XII ຂອງພັກ ແລະ ຄວາມມານະພະຍາຍາມຢ່າງບໍ່ຢຸດຢັ້ງ ຂອງພະນັກງານຂະແໜງການກວດກາແຕ່ລະຄົນຂອງພັກ.
ທີສີ່, ຄະນະກຳມະການກວດກາຂັ້ນຕ່າງໆຂອງພັກ ໃນເບື້ອງຕົ້ນໄດ້ປະກອບສ່ວນອັນຕັ້ງໜ້າເຂົ້າໃນວຽກງານປ້ອງກັນແລະຕ້ານການສໍ້ລາດບັງຫຼວງ. ໄດ້ກວດກາ, ແກ້ໄຂຢ່າງທັນການ ຕໍ່ບັນດາສະມາຊິກພັກທີ່ມີສັນຍານຂອງການສໍ້ລາດບັງຫຼວງ; ມີຮູບການແກ້ໄຂຕໍ່ບັນດາອົງການຈັດຕັ້ງພັກ ສະມາຊິກພັກທີ່ບໍ່ມີຄວາມເຂັ້ມງວດໃນການປະຕິບັດຂໍ້ກຳນົດຂອງພັກແລະລັດ ກ່ຽວກັບວຽກງານປ້ອງກັນແລະຕ້ານການສໍ້ລາດບັງຫຼວງ. ໄດ້ຈັດວຽກງານປ້ອງກັນແລະຕ້ານການສໍ້ລາດບັງຫຼວງ ເປັນໜຶ່ງໃນບັນດາວຽກງານຈຸດໜັກ, ເປັນເນື້ອໃນທີ່ສຳຄັນເພື່ອສຳຫຼວດເປັນໄລຍະ. ອົງການກວດກາຂອງພັກໄດ້ສົມທົບຢ່າງແໜ້ນແຟ້ນກວ່າແຕ່ກ່ອນ ກັບບັນດາອົງການຮັບຜິດຊອບການປ້ອງກັນແລະຕ້ານການສໍ້ລາດບັງຫຼວງຂອງລັດ ເພື່ອກວດກາ, ຕິດຕາມກວດກາ, ຄົ້ນເຜີຍ, ແກ້ໄຂ ແລະ ປະກາດເປີດເຜີຍຜົນແຫ່ງການແກ້ໄຂການລະເມີດລະບຽບວິໄນກົດໝາຍຂອງການຈັດຕັ້ງ, ພະນັກງານ, ສະມາຊິກພັກ. ໃນປີ 2016, ຄະນະກຳມະການກວດກາສູນກາງ ໄດ້ຕັ້ງໜ້າສົມທົບກັບຄະນະວຽກງານການເມືອງພາຍໃນສູນກາງ ແລະ ບັນດາອົງການທີ່ກ່ຽວຂ້ອງ ໃນການເຂົ້າຮ່ວມບັນດາໜ່ວຍງານສະເພາະກິດ ເພື່ອດຳເນີນການກວດກາຕໍ່ບັນດາກໍລະນີຄະດີ, ຟ້ອງຄະດີ, ສືບສວນ, ພິພາກສາຄະດີສໍ້ລາດບັງຫຼວງ ຢູ່ບາງຂະແໜງການ, ທ້ອງຖິ່ນ, ປະກອບສ່ວນປະຕິບັດໜ້າທີ່ທີ່ຄະນະຊີ້ນຳການປ້ອງກັນແລະຕ້ານການສໍ້ລາດບັງຫຼວງສູນກາງມອບໝາຍໃຫ້.
ທີຫ້າ, ພາຍຫຼັງກອງປະຊຸມໃຫຍ່ຄະນະພັກຂັ້ນຕ່າງໆ ແລະ ພາຍຫຼັງກອງປະຊຸມໃຫຍ່ຄັ້ງທີ XII ຂອງພັກ, ບັນດາຄະນະພັກ, ອົງການຈັດຕັ້ງພັກ, ຄະນະກຳມະການກວດກາສູນກາງ ແລະ ຄະນະກຳມະການກວດກາຂັ້ນຕ່າງໆ ໄດ້ຕັ້ງໜ້າສັບຊ້ອນການຈັກຕັ້ງ, ປັບປຸງບູລະນະກົງຈັກ, ກໍ່ສ້າງແຜນການເຄື່ອນໄຫວ, ກົດລະບຽບການເຮັດວຽກ; ເປັນເຈົ້າການປະຕິບັດໜ້າທີ່ຕ່າງໆທີ່ໄດ້ກຳນົດໄວ້ໃນກົດລະບຽບຂອງພັກ. ແກ້ໄຂວຽກງານທີ່ຄົງຄ້າງມາແຕ່ສະໄໝກ່ອນ, ໃນນັ້ນມີວຽກງານທີ່ສັບສົນທີ່ສຸດ, ຮັກສາຄວາມເປັນລະບຽບລຽບລ້ອຍໄດ້, ເຮັດວຽກຢ່າງເປັນແບບແຜນ ແໜ້ນແຟ້ນ ແລະ ມີການປ່ຽນແປງໃໝ່, ຮັບໃຊ້ວຽກງານບຸກຄະລາກອນໃນການເລືອກຕັ້ງສະມາຊິກສະພາແຫ່ງຊາດຊຸດທີ XIV ແລະ ສະມາຊິກສະພາປະຊາຊົນຂັ້ນຕ່າງໆ ສະໄໝປີ 2016 - 2021, ປັບປຸງບູລະນະກົງຈັກບຸກຄະລາກອນຢູ່ສູນກາງ ແລະ ບັນດາທ້ອງຖິ່ນ, ສົມທົບການແກ້ໄຂບັນດາບັນຫາທີ່ກ່ຽວພັນເຖິງວຽກງານເລື່ອນຊັ້ນຕຳແໜ່ງ, ຈັດວາງສັບຊ້ອນພະນັກງານ. ໄດ້ເອົາໃຈໃສ່ຊີ້ນຳ ແລະ ປະຕິບັດວຽກງານກໍ່ສ້າງຂະແໜງການ, ບຳລຸງກໍ່ສ້າງ ຝຶກອົບຮົມພະນັກງານຢ່າງມີປະສິດທິຜົນ...
ທີຫົກ, ຈຸດທີ່ພົ້ນເດັ່ນໜຶ່ງໃນປີ 2016 ແມ່ນ ຄະນະກຳມະການກວດກາສູນກາງ ໄດ້ເຂົ້າສູ່ການເຄື່ອນໄຫວຢ່າງຕັ້ງໜ້າ, ຂຸ້ນຂ້ຽວ; ວຽກງານກວດກາ, ຕິດຕາມກວດກາຂອງພັກຢູ່ສູນກາງ ໄດ້ຮັບການດຳເນີນຢ່າງຟົດຟື້ນພໍຄວນ, ມີວຽກງານຫຼາຍ ແລະ ເຮັດໄດ້ຫຼາຍວຽກ, ມີຜົນທີ່ຊັດເຈນ, ໄດ້ຮັບຄວາມເຫັນດີເຫັນພ້ອມ ແລະ ຕີລາຄາສູງຈາກປະຊາຊົນ, ສ້າງໃຫ້ມີບັນຍາກາດໃໝ່ ຄວາມເຊື່ອຖືໃໝ່. ອັນໃໝ່ໃນເວລາຜ່ານມາມໍ່ນີ້ແມ່ນ ໄດ້ເປັນເຈົ້າການຜັນຂະຫຍາຍການກວດກາປະກົດການລະເມີດວິໄນ ໄດ້ຫຼາຍພໍຄວນ, ໄດ້ສົມທົບລະຫວ່າງການກວດກາຢ່າງເປັນປະຈຳ ກັບການກວດກາການລະເມີດ; ແກ້ໄຂກໍລະນີໃດແມ່ນໄດ້ກໍບະນີນັ້ນ, ເຮັດຢ່າງເປັນແບບແຜນ ມີວິທະຍາສາດ, ເຮັດເຖິງບ່ອນເຖິງທີ່ຈົນສຳເລັດ; ແກ້ໄຂລະບຽບວິໄນພັກກ່ອນ ໂດຍບໍ່ລໍຖ້າການສະຫລຸບຂອງອົງການລັດ, ຮອບຄອບຄ່ຽມຄົມ, ຮັບຟັງຄວາມເຫັນຂອງປະຊາຊົນ, ຂອງໜັງສືພິມ ແລະ ຫາງສຽງສັງຄົມ... ການປະສານສົມທົບລະຫວ່າງບັນດາອົງການຂອງພັກ, ສະພາແຫ່ງຊາດ, ລັດຖະບານ ຢ່າງເຂົ້າແກັບເຂົ້າເກຍ, ແໜ້ນແຟ້ນ, ທັນການ ແລະ ມີປະສິດທິຜົນ ຊຶ່ງໄດ້ໃຫ້ພວກເຮົາມີບັນດາບົດຮຽນທີ່ປະເສີດ.
ໂດຍຕາງໜ້າກົມການເມືອງ, ຄະນະເລຂາທິການ, ຂ້າພະເຈົ້າຂໍຍ້ອງຍໍຊົມເຊີຍຢ່າງສຸດໃຈຕໍ່ບັນດາຜົນສຳເລັດ ທີ່ບັນດາຄະນະພັກ, ອົງການຈັດຕັ້ງພັກ, ຄະນະກຳມະການກວດກາຂັ້ນຕ່າງໆ ບັນລຸໄດ້ໃນວຽກງານກວດກາ, ຕິດຕາມກວດກາປີ 2016 ແລະ ສະແດງຄວາມຂອບໃຈຕໍ່ບັນດາສະຫາຍ ທີ່ມີຄວາມມານະພະຍາຍາມ ແລະ ສ່ວນປະກອບສຳຄັນທີ່ສຸດ ເຂົ້າໃນຜົນສຳເລັດລວມຂອງປະເທດຊາດ.
ຄຽງຂ້າງກັບບັນດາຜົນງານ ແລະຄວາມສຳເລັດ ທີ່ກ່າວມາເທິງນີ້, ດ້ວຍຈິດໃຈຊື່ກົງ, ຄວາມເຂັ້ມງວດຊື່ສັດ, ພວກເຮົາກໍ່ຕ້ອງຮັບຮູ້ວ່າ, ວຽກງານກວດກາ, ຕິດຕາມກວດກາ, ລະບຽບວິໄນຂອງພັກ ຍັງບໍ່ທັນຕອບສະໜອງໄດ້ກັບຄວາມຕ້ອງການ, ໜ້າທີ່ໃນສະພາບການປະຈຸບັນ; ຫຼາຍທ້ອງຖິ່ນ, ສຳນັກງານອົງການ, ກົມກອງ ດຳເນີນການກວດກາ, ຕິດຕາມກວດກາແບບຮູບການ ໃຫ້ພໍແລ້ວມື, ຍັງບໍ່ທັນເດັດຂາດ; ປະສິດທິຜົນ ຄວາມສັກສິດຍັງຕ່ຳ, ບໍ່ເຂັ້ມງວດເຖິງຂັ້ນຂູ່ໃຫ້ຢ້ານ; ໃນການຕໍ່ສູ້ຕ້ານການລະເມີດກົດວິໄນນັ້ນ ຍັງມີສະພາບການຈົ່ງຈຽມ, ຫຼົບຫຼີກ, ຍູ້ວຽກຖິ້ມໃຫ້ຜູ້ອື່ນ, ບໍ່ເຂັ້ມງວດ.
ບາງຄະນະພັກ, ອົງການຈັດຕັ້ງພັກ, ຜູ້ນຳໜ້າຄະນະພັກບາງຄົນ ຍັງບໍ່ທັນໃຫ້ຄວາມສຳຄັນຢ່າງເໝາະສົມແກ່ວຽກງານກວດກາ, ຕິດຕາມກວດກາ, ຍັງບໍ່ທັນຊີ້ນຳນຳພາຢ່າງທັນການ ແລະ ປະຕິບັດໜ້າທີ່ກວດກາ, ຕິດຕາມກວດກາໂດຍກົງ; ບາງຄະນະພັກຍັງບໍ່ທັນເອົາໃຈໃສ່ຢ່າງແທ້ຈິງ, ຍັງບໍ່ສ້າງເງື່ອນໄຂໃຫ້ຄະນະກຳມະການກວດກາ ປະຕິບັດພາລະບົດບາດ, ໜ້າທີ່, ສິດຂອບເຂດ ຕາມຂໍ້ກຳນົດກົດລະບຽບຂອງພັກ. ວຽກງານກວດກາ, ຕິດຕາມກວດກາ ຕໍ່ກຳມະການຄະນະພັກຂັ້ນດຽວກັນ, ຕໍ່ຫົວໜ້າ, ພະນັກງານຫຼັກແຫຼ່ງ ຍັງບໍ່ທັນແຂງແຮງ. ຄະນະກຳມະການກວດກາຂັ້ນດຽວກັນ ກໍຍັງບໍ່ທັນກ້າ ບໍ່ເປັນເຈົ້າການໃຫ້ຄຳປຶກສາ, ຄຳສະເໜີຕໍ່ຄະນະພັກ ກ່ຽວກັບວຽກງານກວດກາ, ເປັນຕົ້ນແມ່ນການກວດກາບັນດາກໍລະນີການລະເມີດທີ່ລະອຽດ. ການຕິດຕາມກວດກາກໍ່ບໍ່ຈະແຈ້ງພໍປານໃດ.
ການກຳນົດເນື້ອໃນແຜນການກວດກາ, ຕິດຕາມກວດກາ ຂອງຄະນະພັກ ອົງການຈັດຕັ້ງພັກຈຳນວນໜຶ່ງ ມີລັກສະນະກະແຈກກະຈ່າຍ, ຍັງບໍ່ທັນເຂົ້າໃນບັນດາຂົງເຂດທີ່ສັບສົນ, ສຳພັດໄວ, ຂົງເຂດທີ່ມັກເກີດຄວາມຫຍໍ້ທໍ້ ຫຼືບັນດາບັນຫາທີ່ພວມສ້າງຄວາມຮ້ອນເຄືອງຢູ່ທ້ອງຖິ່ນ, ສຳນັກງານອົງການ, ກົມກອງ; ຢູ່ບັນດາທ້ອງຖິ່ນ, ເປັນຕົ້ນແມ່ນຂັ້ນເມືອງແລະຂັ້ນຮາກຖານ ຍັງບໍ່ທັນມີການຫັນປ່ຽນຢ່າງແຂງແຮງ, ຍັງບໍ່ທັນມີກໍລະນີ ຄະດີທີ່ເປັນຈຸດໜັກໃຈກາງ, ກໍລະນີ ຄະດີທີ່ເປັນຕົວຢ່າງ. ຍັງມີອົງການຈັດຕັ້ງພັກທີ່ຂາດຄຸນວຸດທິ, ບໍ່ກ້າແກ່ນ, “ຖືຄວາມສອດຄ່ອງກັນເປັນດີເລີດ”, ຊ້ຳບໍ່ໜຳ ຍັງປົກປ້ອງຄວາມຜິດພາດຂອງພະນັກງານ ສະມາຊິກພັກທີ່ມີຕຳແນ່ງ ອຳນາດ. ການປະສານສົມທົບວຽກງານ ລະຫວ່າງຄະນະກຳມະການກວດກາ ແລະ ບັນດາອົງການທີ່ກ່ຽວຂ້ອງ, ເຊັ່ນກວດກາ, ກວດສອບບັນຊີ, ຕຳຫຼວດ, ອົງການໄອຍະການ, ສານ... ໃນບາງເວລາ, ບາງວຽກງານ ກໍ່ຍັງບໍ່ທັນແໜ້ນແຟ້ນ, ບໍ່ເປັນປະຈຳ, ປະສິດທິຜົນຕ່ຳ.
ຍ້ອນຍັງມີຂໍ້ຈຳກັດ, ຄວາມຂາດຕົກບົກພ່ອງເທິງນີ້ ດັ່ງນັ້ນ ສະພາບການລະເມີດລະບຽບວິໄນຂອງອົງການຈັດຕັ້ງພັກ, ຂອງພະນັກງານ ສະມາຊິກພັກ ຈຶ່ງຜັນປ່ຽນຢ່າງສັບສົນ, ເປັນຕົ້ນແມ່ນການສໍ້ລາດບັງຫຼວງ, ຄວາມຫຍໍ້ທໍ້, ຟຸມເຟືອຍ, ຜົນປະໂຫຍດໝູ່ພວກ, ຄວາມເສື່ອມໂຊມທາງດ້ານຄຸນສົມບັດ, ແບບແຜນດຳລົງຊີວິດ,...
ປີ 2017, ສະພາບການໂລກ ແລະ ພາກພື້ນສືບຕໍ່ຜັນປ່ຽນຢ່າງສັບສົນ, ມີສິ່ງທ້າທາຍໃໝ່ຫຼາຍຢ່າງປາກົດຂຶ້ນ ແລະ ເປັນຜົນສະທ້ອນໂດຍກົງ ເຖິງການນຳພາຂອງພັກ, ການຄຸ້ມຄອງບໍລິຫານຂອງລັດ; ເປັນປີທີ່ສອງທີ່ທົ່ວພັກ, ທົ່ວປວງຊົນ ແລະ ທົ່ງກອງທັບເຮົາ ສືບຕໍ່ປະຕິບັດມະຕິກອງປະຊຸມໃຫຍ່ຄັ້ງທີ XII ຂອງພັກ; ເປັນປີແຫ່ງການສຸມໃສ່ຍູ້ແຮງການປະຕິບັດມະຕິກອງປະຊຸມສູນກາງ ຄັ້ງທີ 4 ສະໄໝ XII ກ່ຽວກັບການ “ເພີ່ມທະວີການກໍ່ສ້າງ ປັບປຸງພັກ; ກິດກັ້ນແລະຍູ້ຖອຍຄວາມເສື່ອມໂຊມທາງດ້ານແນວຄິດການເມືອງ, ຄຸນສົມບັດສິນທຳ, ແບບແຜນດຳລົງຊີວິດ, ບັນດາປະກົດການ “ຜັນປ່ຽນດ້ວຍຕົນເອງ”, “ປ່ຽນແປງດ້ວຍຕົນເອງ” ຢູ້ພາຍໃນ”. ພັກເຮົາໄດ້ຕົກລົງສືບຕໍ່ດຳເນີນການກໍ່ສ້າງ ປັບປຸງພັກ ດ້ວຍຈິດໃຈເດັດດ່ຽວກວ່າ ແລະແຂງແຮງກວ່າເກົ່າ, ແນໃສ່ສ້າງໃຫ້ມີບາດກ້າວຜັນປ່ຽນໃໝ່ໃນດ້ານຕ່າງໆ.
ຂ້າພະເຈົ້າຢາກໃຫ້ບັນດາສະຫາຍເອົາໃຈໃສ່ຕື່ມອີກຄື ປະຈຸບັນ ພະນັກງານ ສະມາຊິກພັກ ແລະ ປະຊາຊົນດີໃຈ, ສະໜັບສະໜູນ ແລະ ມີຄວາມຫວັງດີ ຍ້ອນວ່າມີມະຕິກອງປະຊຸມສູນກາງຄັ້ງທີ 4 ສະໄໝທີ XI, ມະຕິກອງປະຊຸມສູນກາງຄັ້ງທີ 4 ສະໄໝທີ XII ກ່ຽວກັບການກໍ່ສ້າງ, ປັບປຸງພັກ, ແຕ່ປະຊາຊົນກໍ່ຍັງມີຄວາມກັງວົນ ລັ່ງເລວ່າ ມະຕິເຫຼົ່ານັ້ນຈະໄດ້ຮັບການປະຕິບັດຢ່າງສຸດກົດສຸດປາຍຫຼືບໍ່, ປະຊາຊົນຍັງມີຄວາມຮ້ອນເຄືອງກ່ຽວກັບຄວາມອ່ອນແອຫຍໍ້ທໍ້ ຄວາມຈຳກັດຢູ່ໃນພັກ, ເປັນຕົ້ນແມ່ນສະພາບການເສື່ອມໂຊມທາງດ້ານແນວຄິດການເມືອງ, ຄວາມຕົກຕ່ຳທາງດ້ານຄຸນສົມບັດແລະແບບແຜນດຳລົງຊີວິດ, ພະຍາດອາດຍາສິດ, ການສໍ້ລາດບັງຫຼວງ, “ຜົນປະໂຫຍດໝູ່ພວກ” ໃນພະນັກງານ ສະມາຊິກພັກ ຂ້າລັດຖະການພາກສ່ວນໜຶ່ງ ທີ່ຍັງບໍ່ຖືກກີດກັ້ນ, ຍູ້ຖອຍ. ໃນສະພາບດັ່ງກ່າວນັ້ນ, ບົດບາດ ຄວາມຮັບຜິດຊອບຂອງຄະນະພັກ, ຄະນະກຳມະການກວດກາ ແລະ ຂອງພະນັກງານເຮັດວຽກງານກວດກາຂອງພັກ ຢູ່ຂັ້ນຕ່າງໆ ມີຄວາມສຳຄັນທີ່ສຸດ.
ຄຽງຄູ່ກັບການສືບຕໍ່ເຊື່ອມຊຶມ, ປະຕິບັດມະຕິກອງປະຊຸມໃຫຍ່ຄັ້ງທີ XII ແລະ ບັນດາເອກະສານຂອງພັກກ່ຽວກັບວຽກງານກວດກາ, ຕິດຕາມກວດກາ; ທິດທາງ ໜ້າທີ່ຂອງວຽກງານກວດກາ, ຕິດຕາມກວດກາ ປີ 2017 ທີ່ລາຍງານໃນກອງປະຊຸມໄດ້ວາງອອກນັ້ນ, ຂ້າພະເຈົ້າສະເໜີໃຫ້ຄະນະພັກ, ອົງການຈັດຕັ້ງພັກ ແລະ ຄະນະກຳມະການກວດກາຂັ້ນຕ່າງໆ ໃນປີ 2017 ແລະ ໃນຊຸມປີຕໍ່ໄປ ຕ້ອງປະຕິບັດເນື້ອໃນພື້ນຖານຈຳນວນໜຶ່ງລຸ່ມນີ້ໃຫ້ໄດ້ເປັນຢ່າງດີ:
1- ຕ້ອງຮັບຮູ້ຢ່າງຄົບຖ້ວນ ແລະ ເລິກເຊິ່ງກວ່າອີກ ກ່ຽວກັບບົດບາດ ທີ່ຕັ້ງ ຄວາມສຳຄັນຂອງວຽກງານກວດກາ, ຕິດຕາມກວດກາ, ປະຕິບັດວິໄນຂອງພັກ. ການກວດກາ, ຕິດຕາມກວດກາ ເປັນໜຶ່ງໃນບັນດາແບບວິທີນຳພາຂອງພັກ, ເປັນພາກສ່ວນທີ່ສຳຄັນໃນວຽກງານກໍ່ສ້າງພັກ. ພັກກອມມູນິດຫວຽດນາມຢືນຢັນການກວດກາເປັນພາລະບົດບາດການນຳຂອງພັກ, ເປັນໜ້າທີ່ຂອງທົ່ວພັກ; ນຳພາຫາກບໍ່ກວດກາກໍ່ຖືກຖືວ່າບໍ່ນຳພາ.
2- ວຽກງານກວດກາ, ຕິດຕາມກວດກາຕ້ອງໄດ້ດຳເນີນຢ່າງເປັນປະຈຳ, ຮອບດ້ານ, ເປີດເຜີຍ, ປະຊາທິປະໄຕ, ຮອບຄອບ ແລະ ແໜ້ນແຟ້ນ, ໃນນັ້ນ ຖືການກັນ ແລະ ສ້າງເປັນຕົ້ນຕໍ. ວຽກງານກວດກາ, ຕິດຕາມກວດກາ, ວິໄນຂອງພັກ ແມ່ນເພື່ອຕັກເຕືອນ, ປັບປຸງ, ກີດກັ້ນຢ່າງທັນການ ຕໍ່ບັນດາການກະທຳລະເມີດແຜນນະໂຍບາຍ ແນວທາງຂອງພັກ, ນະໂຍບາຍ ກົດໝາຍຂອງລັດ, ຕໍ່ຄວາມບໍ່ເປັນແບບຢ່າງໃນຊີວິດ ດ້ວຍຈຸດປະສົງ “ປົວພະຍາດກູ້ຊີວິດ”; ພ້ອມກັນນັ້ນ, ເດັດດ່ຽວແກ້ໄຂລົງໂທດບັນດາອົງການຈັດຕັ້ງພັກ, ສະມາຊິກພັກທີ່ຕັ້ງໃຈລະເມີດລະບຽບວິໄນ, ສົ່ງຜົນກະທົບຕໍ່ກຽດສັກສີຂອງພັກ ກໍ່ຄືຕໍ່ການພັດທະນາຂອງປະເທດຊາດ. ພວກເຮົາມີມະນຸດສະທຳ, ມະນຸດອະລິຍະທຳ, ມີຄວາມເມດຕາ, ຄວາມຮັກແພງມະນຸດທີ່ສຸດ; ພວກເຮົາບໍ່ດີໃຈຈັກໜ້ອຍເລີຍ ເມື່ອຕ້ອງປະຕິບັດວິໄນຕໍ່ສະຫາຍ ຕໍ່ເພື່ອນຮ່ວມງານຂອງຕົນ; ກົງຂ້າມ, ພວກເຮົາຮູ້ສຶກທໍລະມານໃຈ ໂສກເສົ້າທີ່ສຸດ. ແຕ່ ເພື່ອຄວາມກ້າວໜ້າລວມ, ເພື່ອໃຫ້ຫຼາຍຄົນບໍ່ກະທຳຜິດລະບຽບວິໄນ ພວກເຮົາຈຶ່ງຈຳເປັນຕ້ອງປະຕິບັດວິໄນ; ປະຕິບັດວິໄນບາງຄົນເພື່ອຊ່ວຍກູ້ໜື່ນຄົນ!
3- ສືບຕໍ່ປະຕິບັດມະຕິກອງປະຊຸມໃຫຍ່ຄັ້ງທີ XII ຂອງພັກ ແລະ ມະຕິກອງປະຊຸມສູນກາງຄັ້ງທີ 4 ສະໄໝທີ XII ກ່ຽວກັບການກໍ່ສ້າງ, ປັບປຸງພັກ. ປີ 2016 ພວກເຮົາເຮັດໄດ້ຫຼາຍວຽກ, ປີ 2017 ພວມສືບຕໍ່ເຮັດ ແລະ ຍັງມີຫຼາຍວຽກທີ່ຕ້ອງເຮັດ. ໃນບັນຍາກາດທີ່ລະບົບການເມືອງທັງໝົດ ພວມລົງມືປະຕິບັດງານ, ປະຊາຊົນກຳລັງເບີກບານໃຈ ໃຫ້ການສະໜັບສະໜູນ, ພວກເຮົາຕ້ອງຍູ້ແຮງ ແລະ ເຮັດຢ່າງເດັດຂາດກວ່າອີກ, ບໍ່ພໍໃຈນຳສິ່ງທີ່ໄດ້ເຮັດມາ, ຕ້ອງສືບຕໍ່ປ່ຽນແປງໃໝ່, ຍົກສູງຈິດໃຈບຸກບືນ ເພື່ອພາລະກິດປະຕິວັດຂອງພັກ, ຂອງຊາດ, ເພື່ອປະຊາຊົນ.
4- ຕ້ອງເປັນເຈົ້າການໃນການສະເໜີບັນດາວິແກ້ໄຂທີ່ມີຄວາມສັກສິດ ເພື່ອແກ້ໄຂບັນດາວຽກງານທີ່ພວມເຮັດໃຫ້ແລ້ວຢ່າງຂາດຂັ້ນ, ພ້ອມກັນນັ້ນ ກໍ່ກະກຽມເພື່ອສືບຕໍ່ແກ້ໄຂບັນດາກໍລະນີ ຄະດີທີ່ຫາກໍ່ເກີດຂຶ້ນໃໝ່. ໃນຂະບວນວິວັດການກວດກາ, ຕິດຕາມກວດກາ, ຕ້ອງເອົາໃຈໃສ່ເຖິງຂອດຄົ້ນເຜີຍ, ເຜີຍອອກໃນເບື້ອງຕົ້ນ. ຜ່ານການກວດກາ, ຕິດຕາມກວດກາ ເພື່ອຄົ້ນເຜີຍການລະເມີດວິໄນ; ຜ່ານໜັງສືພິມ, ຫາງສຽງສັງຄົມ, ຜ່ານການເຜີຍໂທດທີ່ປະຊາຊົນແຈ້ງມາ ເພື່ອຈະເປັນເຈົ້າການຈັດຕັ້ງການກວດກາ. ຕ້ອງຮູ້ສຶກໄວ, ມີສະຕິສອດສ່ອງວ່ອງໄວ, ຢ່າເພີກເສີຍກັບເຫດການ. ເອົາໃຈໃສ່ກວດກາຢ່າງສະໝ່ຳສະເໝີໃນບັນດາຂົງເຂດ, ຂະແໜງການ, ທ້ອງຖິ່ນ. ບັນດາທ້ອງຖິ່ນຕ້ອງເຮັດຢ່າງແຂງແຮງກວ່າອີກ, ດຸເດືອດກວ່າອີກ; ຫຼີກລ່ຽງການ “ລໍຖ້າ, ຄອຍຟັງ”, “ເທິງໜັກ, ລຸ່ມເບົາ”. ຖ້າຫາກ ແຕ່ລະແຂວງ, ກຳແພງນະຄອນ, ແຕ່ລະທ້ອງຖິ່ນ ເລືອກເອົາບາງກໍລະນີທີ່ມີລັກສະນະຕົວຢ່າງ ເພື່ອຊີ້ນຳແກ້ໄຂຄືທີ່ສູນກາງໄດ້ເຮັດໃນເວລາທີ່ຜ່ານມາມໍ່ນີ້ ກໍ່ຈະມີຄຸນປະໂຫຍດດີທີ່ສຸດ. ເອົາໃຈໃສ່ບັນດາຂອດ, ບັນດາຂົງເຂດທີ່ມັກເກີດການລະເມີດວິໄນ ເກີດຄວາມຫຍໍ້ທໍ້ (ເຊັ່ນການຄຸ້ມຄອງທີ່ດິນ, ການເງິນ, ງົບປະມານ, ວຽກງານພະນັກງານ,...).
ຂ້າພະເຈົ້າສະເໜີໃຫ້ຄະນະກຳມະການກວດກາສູນກາງ ຕ້ອງມີຮູບການທີ່ເໝາະສົມເພື່ອເພີ່ມທະວີການຊີ້ນຳການກວດກາ, ຕິດຕາມກວດກາ, ປະຕິບັດວິໄນຕໍ່ບັນດາອົງການຈັດຕັ້ງ, ສະມາຊິກພັກ ຢູ່ຂັ້ນເມືອງ ແລະ ຮາກຖານ ເມື່ອເຫັນມີສັນຍານຂອງການລະເມີດວິໄນ, ຫຼີກລ່ຽງການປິດບັງຄວາມຜິດພາດຂອງບັນດາທ້ອງຖິ່ນ, ສຳນັກງານອົງການ, ກົມກອງ; ເປັນເຈົ້າການສົມທົບຢ່າງແໜ້ນແຟ້ນ, ມີປະສິດທິຜົນ ກັບບັນດາອົງການຕຸລາການ, ກວດກາ ແລະ ກວດສອບ ໃນການປະຕິບັດໜ້າທີ່, ຍູ້ແຮງການພິຈາລະນາ, ກວດກາ, ຕິດຕາມກວດກາ ຕໍ່ບັນດາກໍລະນີ ຄະດີ ດ້ວຍຄວາມຕັດສິນໃຈສູງ, ເດັດດ່ຽວປົກປັກຮັກສາສັດຈະທຳ, ບໍ່ອະນຸລົມຜ່ອນຜັນໃຫ້ການກະທຳລະເມີດລະບຽບວິໄນຂອງພັກ.
5- ເພື່ອສຳເລັດໜ້າທີ່ວຽກງານກວດກາໃນສະພາບການປະຈຸບັນ, ສິ່ງຕັດສິນທີ່ສຳຄັນຄື ຕ້ອງສືບຕໍ່ຍົກສູງຄຸນນະພາບຂອງຖັນແຖວພະນັກງານກວດກາ; ຕ້ອງກໍ່ສ້າງຖັນແຖວພະນັກງານກວດກາຂັ້ນຕ່າງໆ ໃຫ້ມີຄຸນນະພາບຢ່າງແທ້ຈິງ, ມີຄວາມສາມາດສຳເລັດໜ້າທີ່; ມີຄຸນສົມບັດປະຕິວັດ; ມີຄຸນວຸດທິການເມືອງ, ບົດຮຽນ, ມີລັກສະນະຕໍ່ສູ້ສູງ; ມີທັກສະວິຊາສະເພາະທີ່ຊຳນິຊຳນານ, ມີວິທີເຮັດວຽກຢ່າງວິທະຍາສາດ, ໃກ້ຊິດຕິດແທດ, ຮອບຄອບ ແລະ ປະພຶດຢ່າງມີວັດທະນະທຳ.
ໜ້າທີວຽກງານກວດກາ, ຕິດຕາມກວດກາໃນເວລາທີ່ຈະມາເຖິງແມ່ນໜັກໜ່ວງທີ່ສຸດ. ພະນັກງານກວດກາຍາມໃດກໍ່ຕ້ອງປະເຊີນໜ້າ, ຕໍ່ສູ້ກັບຄວາມຜິດພາດ, ຄວາມຫຍໍ້ທໍ້ຂອງສະຫາຍ, ເພື່ອນຮ່ວມງານ ແລະ ຂອງທັງຍາດຕິພີ່ນ້ອງຂອງຕົນ; ຍາມໃດກໍ່ຕ້ອງຕໍ່ສູ້ກັບຕົນເອງ ເພື່ອບໍ່ຖືກຕົກໃສ່ສິ່ງຍົວະຍວນປະຈຳວັນ. ນັ້ນເປັນສິ່ງທ້າທາຍທີ່ບໍ່ແມ່ນນ້ອຍ. ຂ້າພະເຈົ້າແບ່ງປັນກັບຄວາມຫຍຸ້ງຍາກ, ສິ່ງທ້າທາຍທີ່ບັນດາສະຫາຍພວມປະເຊີນໜ້າ, ແຕ່ພັກ, ປະຊາຊົນເຊື່ອໜັ້ນໃນຄວາມກ້າຫານ, ເຈດຈຳນົງຂອງພະນັກງານກວດກາ - ທະຫານປະຈັນບານໃນແນວຮົບຕໍ່ສູ້ກັບຄວາມຜິດພາດ, ຄວາມຫຍໍ້ທໍ້ຢູ່ໃນພັກ. ພະນັກງານເຮັດວຽກງານກວດກາແຕ່ລະຄົນ ຕ້ອງກຳແໜ້ນຫຼັກການ, ກົນໄກ, ນະໂຍບາຍ, ຂໍ້ກຳນົດຕ່າງໆຂອງພັກ, ລັດ ເພື່ອປະຕິບັດໜ້າທີ່ດ້ວຍສິ່ງຊຸກຍູ້ທີ່ຜ່ອງໃສ, ບໍ່ແມ່ນເພື່ອຜົນປະໂຫຍດສ່ວນບຸກຄົນ, ບໍ່ເຮັດແບບໂສສຸດ, ບໍ່ເຮັດຕະພຶດຕະພື. ຄຳສະຫລຸບການກວດກາຕ້ອງຈະແຈ້ງ, ໂປ່ງໃສ; ແກ້ໄຂຢ່າງຖືກຕ້ອງ, ພາວະວິໄສ; ວິໄນຕ້ອງເຂັ້ມງວດ. ຕ້ອງກ້າຕໍ່ສູ້, ຊື່ກົງ ແລະ ຍິ່ງກວ່ານັ້ນແມ່ນຕ້ອງຊື່ສັດບໍລິສຸດ, ປອດໃສ. ຖ້າຫາກບໍ່ຊື່ສັດສຸຈະລິດ, ບໍ່ບໍລິສຸດປອດໃສ ແມ່ນບໍ່ເວົ້າກັບໃຜໄດ້, ບໍ່ກວດກາ, ຕິດຕາມກວດກາ, ບໍ່ປະຕິບັດວິໄນຜູ້ອື່ນໄດ້. ພະນັກງານກວດກາຕ້ອງເປັນແບບຢ່າງ, ນຳໜ້າໃນການປະຕິບັດມະຕິກອງປະຊຸມສູນກາງຄັ້ງທີ 4 ສະໄໝທີ XII ກ່ຽວກັບການກໍ່ສ້າງ ປັບປຸງພັກ, ແລະຄຳສັ່ງເລກທີ 05-CT/TW, ວັນທີ 15-5-2016, ຂອງກົມການເມືອງ, ກ່ຽວກັບການຍູ້ແຮງການຮ່ຳຮຽນ ແລະ ເຮັດຕາມແນວຄິດ, ຄຸນສົມບັດ, ແບບແຜນຂອງປະທານໂຮ່ຈີມິນ. ຕ້ອງຕ້ານຄວາມຫຍໍ້ທໍ້ຢູ່ໃນບັນດາສຳນັກງານອົງການ ແລະ ບຸກຄົນຜູ້ເຮັດວຽກງານຕ້ານຄວາມຫຍໍ້ທໍ້.
ປະຈຸບັນນີ້, ບົດບາດທີ່ຕັ້ງຂອງຄະນະກຳມະການກວດກາຂັ້ນຕ່າງໆ, ເປັນຕົ້ນແມ່ນຂອງຄະນະກຳມະການກວດກາສູນກາງ, ພວມໄດ້ຮັບການເຊີດຊູ; ສິດທິ, ຄວາມຮັບຜິດຊອບໄດ້ຮັບການເປີດກວ້າງ; ແຜນການເຄື່ອນໄຫວ ແລະ ກົດລະບຽບການງານ ໄດ້ຮັບການກໍ່ສ້າງຂຶ້ນແລ້ວ. ສູນກາງ, ກົມການເມືອງ, ຄະນະເລຂາທິການ, ຄະນະພັກຂັ້ນຕ່າງໆ ໄດ້ເອົາໃຈໃສ່ເປັນພິເສດເຖິງວຽກງານກວດກາຂອງພັກ. ນັ້ນແມ່ນປະຖົມປັດໄຈທີ່ສຳຄັນ ເພື່ອໃຫ້ບັນດາສະຫາຍດຳເນີນງານຢ່າງແຂງແຮງ ເດັດດ່ຽວກວ່າອີກ, ເຄື່ອນໄຫວມີຄວາມສັກສິດ ມີປະສິດທິຜົນກວ່າອີກ. ສະພາບຕົວຈິງຮຽກຮ້ອງໃຫ້ພວກເຮົາຕ້ອງເຄື່ອນໄຫວກະທຳ, ເວົ້າໄປຄຽງຄູ່ກັບເຮັດ, ບໍ່ເວົ້າທິດສະດີ, ສິນທຳລວມໆແບບນ້ຳເຕົ້າເປົ່າ.
ຂ້າພະເຈົ້າເຊື່ອໝັ້ນວ່າ, ດ້ວຍຄວາມເອົາໃຈໃສ່, ຊີ້ນຳນຳພາ ຂອງຄະນະບໍລິຫານງານສູນກາງ, ກົມການເມືອງ, ຄະນະເລຂາທິການ, ການສົມທົບຢ່າງແໜ້ນແຟ້ນລະຫວ່າງລັນດາອົງການທີ່ກ່ຽວຂ້ອງ, ຄວາມເຫັນດີເຫັນພ້ອມ, ສະໜັບສະໜູນ, ຊ່ວຍເຫຼືອຂອງພະນັກງານ, ສະມາຊິກພັກ ແລະ ປະຊາຊົນ, ແນ່ນອນວ່າ ຄະນະກຳມະການກວດກາສູນກາງ ແລະ ຄະນະກຳມະການກວດກາຂັ້ນຕ່າງໆ ຈະຜ່ານຜ່າຄວາມຫຍຸ້ງຍາກ, ອຸປະສັກທຸກຢ່າງ, ສຳເລັດໜ້າທີ່ທີ່ໄດ້ຮັບມອບໝາຍຢ່າງດີເດັ່ນ, ຕອບສະໜອງໄດ້ກັບຄວາມຮຽກຮ້ອງຂອງພັກ, ປະຊາຊົນ ແລະ ປະເທດຊາດ. ຫວັງວ່າ ພາຍຫຼັງກອງປະຊຸມນີ້, ວຽກງານກວດກາຂອງພັກ, ເປັນຕົ້ນແມ່ນຢູ່ບັນດາທ້ອງຖິ່ນ, ບັນດາຂະແໜງການ ຈະມີບາດກ້າວຂະຫຍາຍຕົວໃໝ່, ແຂງແຮງກວ່າອີກ./.
ໂດຍ ຫງວຽນຝູຈ້ອງ
ເລຂາທິການໃຫຍ່ຄະນະບໍລິຫານງານສູນກາງ
ພັກກອມມູນິດຫວຽດນາມ
-----------------------
* ຫົວຂໍ້ໂດຍວາລາສານກອມມູນິດເປັນຜູ້ແຕ່ງ